Gwerthusiad beirniadol a nodi’r camau dysgu ac addysgu nesaf gan ganolbwyntio ar astudiaeth achos am ddysgwr unigol neu grŵp o ddysgwyr, wedi’i seilio ar ddigwyddiad critigol a arsylwyd.
Cyflwyniad.
Yn ystod y traethawd hwn, ceir gwerthusiad beirniadol yn seiliedig ar ddigwyddiad critigol arsylwyd arno mewn ysgol Gyfun fel rhan o’r broses Pontio. Mae hi’n allweddol nodi bod digwyddiad yn gritigol, os yw’n cyfrannu’n sylweddol, boed yn negyddol neu’n bositif i amcanion gweithgaredd a all gael ei feirniadu a’i ddadansoddi (Flanagan, 1954). Canolbwynt y gwerthusiad hwn yw astudiaeth achos dosbarth cyfan o ddysgwyr yn ogystal â modelau adfyfyriol, y Cwricwlwm Newydd i Gymru, y Safonau a llenyddiaeth theorïau addysgeg addas. Bydd yr elfennau yma’n hanfodol er mwyn ffurfio gwerthusiad beirniadol cyflawn a fydd yn gyrru’r camau dysgu ac addysgu nesaf. Disgwylir bydd y broses adfyfyriol hon yn hysbysu datblygiad personol a phroffesiynol fel darpar athro.
Rôl adfyfyrio beirniadol.
Dyweda Gove (2010) fod addysgu yn grefft, sydd yn cael ei dysgu orau pan arsylwa brentis feistr wrth ei waith. Awgryma mai arsylwi eraill a chael eich arsylwi yw’r ffordd orau i feistroli addysgu yn yr ystafell ddosbarth. Er hynny, mynna Winch ac Orchard (2015) farn gyferbyniol wrth gysidro addysgu fel proffesiwn yn hytrach na chrefft. Noda Winch ac Orchard (2015) bod yr athro sydd yn medru ymgysylltu theori gyda chanfyddiadau ymchwil addysgol nid yn unig yn rhannu’r gallu i hunan gyfeirio, ond gall hefyd farnu camau cywir mewn gwahanol gyd-destunau ysgol ac ystafell ddosbarth. Adlewyrcha hyn rôl adfyfyrio’n feirniadol, wrth i Winch ac Orchard (2015) awgrymu nad yw arsylwi yn ddigonol, a bod rhaid cyfuno gwybodaeth gyda theori er mwyn datblygu addysgeg broffesiynol. Arweinia hyn at adroddiad Furlong, J (2015) lle mae’n pwysleisio nad oedd athrawon heddiw yn arsylwi’n feirniadol, ac yn canolbwyntio yn hytrach ar yr hyn oedd yn cael ei gyflawni gyferbyn â Safonau. Pwysleisia nad oes prin ddim cydnabyddiaeth i bwysigrwydd ymchwil nac adfyfyrio beirniadol yng ngwaith dysgu proffesiynol athrawon (Furlong, 2015). Ceir ymateb i’r adroddiad hwn, yn ystod y traethawd, gan fod yma adfyfyrio beirniadol ar ddigwyddiad critigol a arweinia at nodi camau dysgu nesaf.
Er mwyn bod yn adfyfyriol, dyweda Dewey (1933) bod rhaid meddu tri phriodoledd: bod â meddwl agored, bod yn gyfrifol, a bod a’r gallu i ymroi i’r gwaith yn llwyr. Yn gyntaf, gellir cysidro bod ‘bod yn feddwl agored’ yn cyfeirio at y parodrwydd a’r gallu i edrych ar ddwy ochr dadl ac amgyffred gwahanol safbwyntiau. Un dull ddefnyddia athrawon yw cwestiynu er mwyn herio eu haddysgeg eu hunain (Zeichner a Liston, 1996). Gellir cysylltu’r dull hwn gyda Pedwar Lens Brookfield (1995) wrth i ni herio credoau, a rhagdybiaethau o onglau, neu lensys gwahanol. Cyfeirir at y lensys hynny fel: (1) yr hunangofiannol; wrth edrych arnom ni ein hunain fel dysgwyr,(2) llygaid y myfyrwyr; edrych ar sut mae myfyrwyr wedi profi digwyddiad, (3) profiadau ein cydweithwyr; derbyn adborth ar ddigwyddiadau yn yr ystafell ddosbarth, a (4) llenyddiaeth ddamcaniaethol er mwyn rhoi cyd-destun ehangach (Brookfield, 1995). Yn ail, gellir dehongli ‘bod yn gyfrifol’ fel cyfrifoldeb yr athro i gysidro’n drwyadl beth yw canlyniadau gweithredoedd y digwyddiad, a’r parodrwydd i ddelio gyda hynny. Yn olaf, gellir dehongli ‘bod a’r gallu i ymroi i’r gwaith yn llwyr’ fel brwdfrydedd athro eiddgar i barhau i ddysgu er mwyn gwella addysg plentyn. Ystyrir felly nad ydy arsylwi meistr wrth ei waith yn ddigonol er mwyn datblygu fel athro. Awgryma Winch ac Orchard (2015) mai beth sydd ar goll mewn addysgu fel proffesiwn ac fel crefft yw’r ddawn o adfyfyrio’n feirniadol. Wrth werthuso digwyddiad critigol, cysidra’r traethawd hwn briodoleddau Dewey (1933) er mwyn adfyfyrio’n llwyddiannus. Arweinia’r adfyfyrio at nodi’r camau dysgu nesaf. Ni fydd y camau hyn yn cyfarfod diben y traethawd hwn yn unig, ond yn hytrach yn broses barhaus fydd yn arf bwysig, gydol oes i ddatblygu yn raddol fel athro.
            Arsylwi: Cyd-destun yr Ysgol a’r ystafell ddosbarth.
Yn unol â chanllawiau’r British Educational Research Associations (BERA, 2018) am ymchwil addysgeg, bydd enw’r sefydliad, y staff a disgyblion yr ysgol arsylwyd ynddi yn aros yn ddienw. Digwyddodd y cyfnod arsylwi mewn sector Uwchradd ar gyfer disgyblion 11- 19 mlwydd oed (Estyn, 2014). Mae’r ysgol hon wedi ei lleoli yn awdurdod lleol: Dinas a Chyngor Abertawe (Estyn, 2014). Mae 818 o ddisgyblion ar y gofrestr, yn cynnwys 159 o ddisgyblion sydd yn y chweched dosbarth, ac mae 7.3% o’r disgyblion hynny yn gymwys i dderbyn cinio ysgol am ddim (Estyn, 2014). Dyweda Estyn (2014) bod 15% o’r disgyblion ar gofrestr anghenion addysgol ychwanegol yr ysgol, sydd yn is na’r cyfartaledd cenedlaethol o 20.1% (Estyn, 2014). Yn ogystal, mae 2% o’r disgyblion yn meddu datganiad o anghenion addysgol arbennig, sydd hefyd yn is na’r cyfartaledd cenedlaethol (Estyn, 2014). Ceir uned arbenigol ar gyfer disgyblion ag anghenion addysgol cyffredinol yn yr ysgol hefyd (Estyn, 2014). Daw traean o’r disgyblion o gartrefi lle mai’r Gymraeg yw iaith yr aelwyd, ac ychydig iawn o’r disgyblion sydd o gefndiroedd ethnig lleiafrifol (Estyn, 2014). Dim ond nifer fach iawn o ddisgyblion sydd o dan ofal yr awdurdod lleol (Estyn, 2014). Rhaid nodi mai’r gyllideb ysgol unigol fesul disgybl ar gyfer yr ysgol yn ystod y flwyddyn 2014 - 2015 yw £4,388, gyda’r uchafswm fesul disgybl yn ysgolion uwchradd Abertawe yn £6,408 a'r lleiafswm yn £4,024 (Estyn, 2014).
Digwyddiad critigol yn gysylltiedig â Phedwar Diben Donaldson.
Wrth ddadansoddi nodiadau maes y digwyddiad critigol (Gweler Atodiad 1) gellir gweld cysylltiadau lu gyda 4 Diben Donaldson. Yn sicr, mae sawl maes diddorol y gellid eu hastudio er mwyn dechrau gwerthuso’n feirniadol a deall beth yw’r camau addysgu a dysgu nesaf. Er hynny, canolbwyntiaf ar ambell un, o achos cyfyngiad geiriau. Un elfen fyddai galluogi’r disgyblion i ddewis her eu tasg trwy ddefnyddio goleuadau traffig (Gweler Atodiad 1). Cysyllta’r weithgaredd hon gyda’r diben: ‘Bydd ein holl blant a phobl ifanc yn gyfranwyr mentrus, creadigol. (Donaldson, 2015, t30). Wrth gael dewis her eu tasg, medda’r disgyblion gyfle i fod yn uchelgeisiol, ‘wrth iddyn nhw osod safonau uchel iddyn nhw eu hunain’ (Donaldson, 2015 t33). Rho’r dasg nid yn unig gyfle iddyn nhw chwilio am heriau, ond i fwynhau eu datrys, gweler hyn yn glir o’r ymateb (Gweler Atodiad 1).
Wrth gwrs, nid bob disgybl fentrodd, nid bob disgybl heriodd ei hun (Gweler Atodiad 1). Adlewyrcha hyn bwysigrwydd rôl athrawon yn y Cwricwlwm Newydd; annog disgyblion ‘i gydnabod pwysigrwydd ymdrechu’n barhaus i gwrdd â disgwyliadau sy’n uchel ond o fewn eu cyrraedd’ (Donaldson, 2015, t66). Gellid gweld ymdrech barhaus gan yr athrawes ‘i annog disgyblion i anelu’n uchel’ (Donaldson, 2015 t66), arweiniodd ei chwestiynu (Gweler Atodiad 1) y disgyblion i ddechrau meddwl a ‘chwilio am heriau’ (Donaldson, 2015 t33). Cysyllta hyn â diben arall yn y Cwricwlwm Newydd: ‘Bydd ein holl blant a phobl ifanc yn ddysgwyr uchelgeisiol, galluog’ (Donaldson, 2015 t33). Er na lwyddodd rhai disgyblion i herio eu hunain yn ddigonol ar drothwy’r dasg, wrth neidio at y dasg ‘werdd’ (Gweler Atodiad 1), llwyddodd fewnbwn yr athrawes annog meddwl yn annibynnol a arweiniodd y disgyblion i herio’i hunain, wrth fynd i’r afael a’r dasg ‘felen’ yn y pendraw (Gweler Atodiad 1). Cysyllta hyn gydag un o bwyntiau diben arall y Cwricwlwm Newydd: ‘cyfranwyr mentrus a chreadigol sydd yn mentro’n bwyllog’ (Donaldson, 2015 t33). Er i ambell ddisgybl ddal yn ôl ar lefel eu her a dewis tasg ‘werdd’, yr un fath yw canlyniad y dysgu yn y bôn, wrth sylweddoli nad oeddent wedi herio eu hunain yn ddigonol. Ac felly, yn dewis mentro, yn araf bach. Awgryma hyn mai proses barhaus yw dysgu yn y Cwricwlwm Newydd sydd yn cyflwyno sgiliau gydol oes i ddisgyblion, a fydd yn eu galluogi i barhau i ddysgu’n effeithiol ar ôl gadael yr ysgol (Donaldson, 2015 t33).
Mae hi’n allweddol nodi nad cwestiynu'r athrawes yn unig chwaraeodd rôl yn annog y disgyblion i herio eu hunain. Yn sicr, roedd gwaith grŵp yn rhan o’r broses. Gan yr athrawes ganiatáu disgyblion i weithio mewn grwpiau a pharau os yn dymuno, bu trafodaethau rhwng ambell un am y gwaith (Gweler Atodiad 1). Ysbrydolodd sawl trafodaeth ambell un i anelu’n uchel (Gweler Atodiad 1). Canlyniad anogaeth Disgybl A oedd hyder Disgybl B yn codi wrth iddo deimlo yn fwy cyfforddus I fentro. Adlewyrcha hyn ar rôl y disgyblion o fewn y Cwricwlwm Newydd; wrth iddynt gael parch at ei gilydd, a ffurfio perthnasoedd cadarnhaol (Donaldson, 2015. t33).
Gweler sawl cysylltiad amlwg gyda Pedwar Diben Donaldson yn y digwyddiad critigol hwn, ac ar ben hynny, er mwyn gwella dealltwriaeth, gellir astudio sawl thema addysgeg yn fanylach hefyd. 
Adolygiad Llenyddiaeth
Er y deillia sawl thema addysgeg amlwg oddi wrth y digwyddiad critigol hwn, o achos cyfyngiad geiriau, ceir astudiaeth lenyddiaeth fanylach yma o ambell elfen yn unig. Arweinia’r adolygiad llenyddiaeth hwn at nodi’r camau dysgu nesaf.
Gan i bob plentyn feddu personoliaeth wahanol, diddordebau, gallu ac anghenion gwahanol ni fydd ymateb plant yn union yr un fath i’r un cyfarwyddyd yn yr ystafell ddosbarth (Tomlinson, 2001). Gellir dadlau felly, erbyn hyn, bod gwahaniaethu yn yr ystafell ddosbarth yn rhan allweddol o addysg plant. Un diffiniad posibl ar gyfer gwahaniaethu yw sut mae athrawon yn gweithredu i addasu dulliau addysgu, adnoddau a gweithgareddau er mwyn ymateb i anghenion a gallu bob unigolyn yn y dosbarth (Tomlinson, 1999). Fel dyweda Lou et al (1996) er y dylai bob athro anelu i sicrhau bod bob plentyn yn dysgu yn llwyddiannus ac yn barhaus, golyga amrywiaeth gallu disgyblion fod athrawon yn wynebu her addysgeg, gymhleth wrth geisio darparu ar gyfer bob disgybl (Lou et al, 1996). Yn ôl (y) National Research Council (1999) mae rhaid i sialensiau yn yr ystafell ddosbarth fod o’r lefel her briodol er mwyn ysgogi disgyblion i gyrraedd gorau eu gallu. Os yw’r dasg yn rhy hawdd, diflasa ddisgyblion ac os yn rhy anodd, daw disgyblion yn rhwystriedig (National Research Council, 1999). Gellir dadlau felly bod rôl yr athro i osod tasgau priodol yn allweddol yn addysg disgyblion er mwyn iddynt ffynnu. Er hynny, adlewyrcha sawl ffynhonnell nad yw athrawon yn gwahaniaethu eu technegau a chyfarwyddiadau er mwyn darparu ar gyfer bob disgybl.
Ar un llaw, cyflwyna un arolwg cenedlaethol yn ymchwil Moon, Tomlinson a Callhan (1995) nad yw 50% o athrawon ysgol uwchradd yn gwahaniaethu cyfarwyddiadau yn unol â diddordebau a gallu disgyblion, a hynny oherwydd nad oeddent yn gweld angen i wneud hynny (Moon, Tomlinson a Callhan, 1995). Ond, ar y llaw arall, canfodd arolwg arall (Hootstein, 1998) fod 90% o athrawon ysgol uwchradd yn credu bod ymateb i anghenion amrywiol disgyblion yn hollbwysig (Hootstein, 1998). Er bod y ffigwr hwn yn adlewyrchu ar barodrwydd athrawon i werthfawrogi pwysigrwydd gwahaniaethu, yn ddiddorol iawn, creda rhai athrawon na ddylid gwahaniaethu o gwbl, gan ei fod yn tynnu sylw diangen at anghenion y disgyblion (Schumm a Vaughn, 1995). Yn ogystal, teimla rhai athrawon nad yw ymateb i anghenion unigol y dysgwyr yn eu swydd ddisgrifiad (Schumm a Vaughn, 1995). Esbonia Schumm a Vaughn (1995) mai rheswm posib am pam fod athrawon yn meddwl fel hyn, yw gan nad ydynt yn ymwybodol o anghenion disgyblion. Yn fwy na hynny, creda’r athrawon nad yw gwahaniaethu yn paratoi disgyblion yn drwyadl ar gyfer y byd go-iawn; sydd ddim yn darparu cymorth ychwanegol (Schumm a Vaughn, 1995). Ymhelaetha Tomlinson (1995) ar y pwynt hwn, wrth nodi nad yw athrawon chwaith yn gwybod sut i ddarparu ar gyfer disgyblion Mwy Abl a Thalentog (MAT) gan nad ydynt yn gwybod sut i addasu ac ymestyn tu hwnt i ffiniau lefelau gradd ac asesu (Tomlinson, 1995). Gellir dweud felly nad yw swm sylweddol o athrawon yn darparu gwersi gwahaniaethol i ddysgwyr, a hynny gan eu bod yn gweld gwersi gwahaniaethol yn opsiynol yn hytrach nac ymarferol (Schumm a Vaughan, 1991).
Esbonia Schumm et al (1995) pan mae athrawon yn gwahaniaethu yn eu gwersi, yn aml, mae’n aneffeithiol. Awgryma Tomlinson (1995), Schumm a Vaughn (1992) a Hootstein (1998) bod y gwahaniaethu hyn yn aneffeithiol gan ei fod yn adweitheddol ac yn ddifyfyr yn hytrach nac ei fod wedi ei rag-gynllunio. Arweinia hyn at ymchwil ac addysgeg Vygotsky (1978, 1976), ac yn fwy penodol: Parth datblygiad procsimol (PDP). Cyfeiria’r term PDP at bwynt dysgu, lle na all plentyn weithredu yn anibynnol i lwyddo heb sgaffaldu a chymorth. Awgryma Vygotsky (1978) fod unigolion yn dysgu o fewn eu PDP wrth wynebu tasg am y tro cyntaf, ac mai rôl yr athro yw gwthio’r plentyn tu hwnt i’w bwynt dysgu, wrth gynnig cymorth a sgaffaldu. Yn ddiddorol iawn, adlewyrcha ymchwil ar yr ymennydd y dylai disgyblion weithio ar lefel her ddigonol er mwyn i ddysgu ddigwydd (Wolfe, 2001), sydd yn atgyfnerthu syniadaeth Vygotsky (1978) bod angen gweithio tu allan i’r PDP er mwyn dysgu, ond bod angen cymorth i wneud hynny. Golyga hynny felly y dylai bob cyfarwyddyd fod o fewn lefel cyraeddadwy'r plentyn, heb fod yn rhy anodd nac yn rhy hawdd, er mwyn gwneud cynnydd. Wrth gwrs, mae’r lefel cyraeddadwy hwn yn amrywio o ddisgybl i ddisgybl.
Rhaid cysidro, nad PDP disgyblion yn unig sydd yn amrywio, ond cefnoga’r llenyddiaeth islaw'r syniadaeth fod diddordebau disgyblion yn chwarae rôl allweddol yn yr ystafell ddosbarth, ac yn arf bwysig wrth osod tasgau gwahaniaethol. Awgryma Wolfe (2001) gan fod lefel cymhelliant bob disgybl yn wahanol, y dylent gael eu hannog i ddewis themâu eu hunain ar gyfer prosiectau, ac y dylai’r dewis hwnnw gael ei drafod gydag athrawon a rhieni. Ymhelaetha, gan nodi nad ydi hynny yn cadw diddordeb disgyblion yn unig (Wolfe, 2001), ond hefyd yn eu cadw ar waith. Awgryma sawl astudiaeth nad ydy athrawon yn cysidro sut mae disgyblion yn meddu gwahanol ddiddordebau. Dyweda Schlechty (1997) na ddylai athrawon ofyn: ‘Sut allaf ysgogi disgyblion? ond yn hytrach ‘Beth sydd yn ysgogi'r disgybl yma, a sut ydw i yn cynllunio a pharatoi gwaith sy’n ymateb i’r cymhelliant hwn?’ (Schlechty, 1997). Adlewyrcha hyn ar bwysigrwydd ystyried bob plentyn fel unigolyn, a’r angen i ddarparu ar gyfer bob disgybl fel unigolyn er mwyn gwahaniaethu yn effeithiol.
Wedi edrych ar yr ymchwil, mae’n ymddangos ei bod yn allweddol i athrawon addasu eu dysgu yn rheolaidd, wrth ymateb i anghenion disgyblion. Wrth ystyried yr agweddau uchod, gellir dadlau bod rhaid ymateb i’r anghenion hynny wrth ystyried lefel gallu disgyblion a’u diddordebau. Mynega’r ymchwil, ar y cyfan, bod rôl yr athro yn allweddol er mwyn llwyddo i arwain disgyblion tu hwnt i’w lefel gallu anibynnol, neu, eu PDP. Er hynny, rhaid ystyried nad rôl yr athrawes yn unig fewnbynnodd ar ddysgu’r disgyblion yn y digwyddiad critigol hwn, ond rôl y disgyblion eu hunain hefyd. Arweinia hyn at ail thema addysgeg yr adolygiad llenyddiaeth hwn: dysgu cydweithredol.
Cyfieira ddysgu cydweithredol at sefyllfa addysgol ble mae dysgu yn digwydd wrth i ddau neu fwy o ddisgyblion weithio gyda’i gilydd er mwyn cwblhau tasg (Siegel, 2005). Rho Hendrix (1999) ddehongliad gwahanol i ddysgu cydweithredol gan nodi; wrth gydweithio ni all ddisgybl lwyddo oni bai bod y grŵp cyfan hefyd yn llwyddo. Adlewyrcha hyn ar rôl bob unigolyn yn y grŵp. Ymhelaetha Hendrix (1999) wrth nodi bod rhaid i bob unigolyn gymryd cyfrifoldeb wrth ddysgu’n gydweithredol. Gall hyn greu trafferthion i athrawon, yn enwedig pan nad yw bob unigolyn yn y grŵp yn gweithio (Hendrix 1999), gellir arwain at ddiffyg canolbwyntio a methu cydweithio er mwyn cwblhau tasg. Cysyllta hyn unwaith eto â rôl athrawon yn yr ystafell ddosbarth, a’u cyfrifoldeb i asesu dynameg gwaith grŵp i adnabod pwy sydd yn gweithio a phwy sydd ddim (Hendrix, 1999). Nid yn unig hynny, ond noda Hendrix (1999) ei bod yn hollbwysig i ddisgyblion dderbyn cyfarwyddiadau clir ar sut i gyfathrebu wrth gyflawni tasg grŵp, os ddim, ni all disgyblion weithio ar wella eu sgiliau cyfathrebu, ac o ganlyniad, arweinia at waith anghyflawn a diffyg i gyrraedd targedau (Hendrix, 1999). Gellir dadlau felly bod rôl athrawon yn hollbwysig wrth ddysgu’n gydweithredol, yn enwedig gan fod rhaid i athrawon fonitro’r cydweithio, a chadw disgyblion ar dasg er mwyn i ddysgu cydweithredol weithio yn llwyddiannus (Hendrix, 1999). Hawdd yw cysidro ar yr olwg gyntaf mai disgyblion sydd yn arwain y dysgu, ond yn hytrach na throsglwyddo’r awenau yn llwyr, adlewyrcha’r ymchwil uchod mai mewnbwn yr athro yw canolbwynt dysgu cydweithredol llwyddiannus.
Er hynny, gweler agwedd wahanol yng ngwaith Johnson, Johnson a Holubec (2013) wrth roi pwyslais ar rôl unigolion y grwp i fonitro, i annog ac i arwain. Dadleua Johnson, Johnson a Holubec (2013) mai un o brif elfennau dysgu cydweithredol llwyddiannus yw cyd-ddibyniaeth. Yn debyg i Hendrix (1999) creda’r ymchwil bod rhaid i ddisgyblion gredu eu bod yn un wrth gwblhau tasg grwp: ni all un lwyddo heb y llall (Johnson, Johnson a Holubec, 2013). Yn wahanol i astudiaeth Hendrix (1999), mynna ddisgyblion rôl llawer mwy allweddol yn y dysgu yma, gan i’r ymchwil nodi fod rhaid i bob disgybl dderbyn rôl benodol. Darllenydd; sydd yn darllen y dasg i’r grwp, gwiriwr; sydd yn sicrhau bod bob aelod yn deall y dasg wrth law, a’r anogwr; sydd yn ysgogi disgyblion i gymryd rhan mewn trafodaethau grwp cyfan, ac i rannu syniadau a theimladau (Johnson, Johnson a Holubec, 2013). Nid yr athro sydd yn annog ac arwain yma, ond yr athro sydd yn penodi rolau i ddisgyblion er mwyn trosglwyddo’r awenau dysgu. Yn ogystal, dyweda Johnson, Johnson a Holubec (2013) bod rhaid i aelodau’r grwp fod yn llwyr ymwybodol o anghenion ei gilydd, ac ymateb i’r anghenion hynny. Yn ogystal â chynnig cymorth, rhaid i’r disgybl sydd angen cymorth hefyd fod yn llwyr ymwybodol na allai gopïo a dibynnu ar waith ei gyd-ddisgyblion, mae rhaid iddo/iddi gymryd cyfrifoldeb a gorffen y dasg (Johnson, Johnson a Holubec, 2013).
Er i Johnson, Johnson a Holubec (2013) a Hendrix (1999) feddu agweddau cyferbyniol wrth gysidro rôl yr athro mewn dysgu cydweithredol, mae un ffaith baralel yma; ni all y grwp cyfan lwyddo oni bai bod bob disgybl yn llwyddo. Wrth nodi’r camau dysgu nesaf, ac ail edrych ar y digwyddiad critigol, bydd rhaid cysidro’r agwedd hon. Diddorol fyddai ymestyn yr ymchwil, ac edrych ar safbwyntiau ysgolheigion eraill megis Slavin a Piaget. Ond fel nodwyd eisoes, bydd ystyriaeth y camau dysgu nesaf yn seiliedig ar yr ymchwil uchod yn unig, o achos cyfyngiad geiriau.
Adfyfyrio a gwerthuso a nodi’r camau dysgu nesaf. 
Fel grybwyllir eisoes, mae’r ddawn o adfyfyrio yn feirniadol yn nodweddiadol o bob athro gwerth ei halen (Winch ac Orchard, 2015), ac felly yn y rhan hwn, anelir i ddefnyddio’r ymchwil lenyddiaeth uchod ochr yn ochr â’r digwyddiad critigol er mwyn nodi’r camau dysgu nesaf fydd yn hysbysu datblygiad proffesiynol a phersonol. Er y diben hwn, defnyddir model adfyfyrio Brookfield (1995) gan edrych ar y digwyddiad critigol drwy lensys gwahanol. Bydd y dull hwn yn hysbysu fy natblygiad proffesiynol wrth adfyfyrio drwy nifer o lensys gwahanol. Ni fyddaf yn edrych o fy mhersbectif i yn unig, ond hefyd drwy lygaid y disgybl, yr athro a chysidro llenyddiaeth. Rho hyn ddarlun cyflawn o’r digwyddiad a arweinia at ddatblygiad proffesiynol personol.
I ddechrau, canolbwyntiaf ar brif ffocws y digwyddiad critigol: y dasg goleuadau traffig wahaniaethol (Gweler Atodiad 1). Yn gyntaf, wrth edrych ar y digwyddiad drwy fy lens: yr hunangofiannol, mae modd cysidro bod y dasg yn ymateb i’r Cwricwlwm Newydd, gan iddi roi opsiynau lefel her i ddisgyblion sydd yn eu hannog i fod yn uchelgeisiol ac yn anibynnol. Nid yn unig hynny, darpara’r dasg ar gyfer lefelau dysgu ac anghenion gwahanol ddisgyblion (Gweler Atodiad 1). Gellir dadlau felly, ar yr olwg gyntaf, bod y dasg yn gwahaniaethu’n llwyddiannus, gan iddi ddarparu i anghenion dysgwyr. Er hynny, wrth barhau i ddilyn model adfyfyriol Brookfield (1995) daw ambell wendid i’r amlwg. Wrth edrych drwy lens y dysgwr, mae modd dadlau bod risg dewis tasg rhy hawdd. Gan mai’r disgybl sydd yn dewis lefel her, gall fod yma demtasiwn i gael gorffen yn sydyn, a bachu ar y cyfle i sgwrsio gyda ffrindiau cyn diwedd y wers. Byddai dewis tasg werdd, haws i ddisgybl galluog, mentrus yn cael effaith negyddol ar ei (d)dysgu. O ganlyniad, byddai’n aros yn ei barth ‘cyfforddus’ a ni fyddai yn cael ei wthio tu hwnt i’w PDP. Ac o ganlyniad, fel dyweda Vygotsky (1978, 1986) ni fyddai’n dysgu. Er hynny, rhaid crybwyll; yn achos y digwyddiad critigol hwn (gweler Atodiad 1), chwaraea Disgybl A rôl allweddol yn annog Disgybl B i barhau i herio ei hun, sydd yn adlewyrchiad cadarnhaol ar y dasg wrth i’r disgyblion barhau i fod yn uchelgeisiol. Er hynny, rhaid ystyried bod bob dosbarth, a phob disgybl yn wahanol, a ni ddylid dibynnu’n llwyr ar fewnbwn cyd-ddisgyblion i brofi llwyddiant y dechneg addysgu hon. Wrth edrych drwy lens arall: y llenyddiaeth, mae yma awgrym bod modd osgoi’r risg o ddewis tasg rhy hawdd, wrth sicrhau ennyn diddordeb dysgwyr. Fel dyweda Schlechty (1997) er mwyn cadw disgyblion ar waith, mae hi’n hollbwysig eu bod â diddordeb yn yr hyn mae nhw’n ei wneud. Cyn nodi’r camau dysgu nesaf, ac er mwyn adfyfyrio’n gyflawn, rhaid edrych drwy 4ydd lens Brookfield (1995): profiadau cydweithwyr. Mae’r athro, yn yr achos yma, yn adnabod ei ddisgyblion ddigon da i wybod y byddai anogaeth gan y naill a’r llall, ac y byddent yn herio eu hunain. Adlewyrcha hyn bwysigrwydd adnabod y disgyblion a addysgir. Wrth nodi’r camau dysgu nesaf, rhaid cofio nad ydy bob dosbarth yr un fath. Ni ddylid cymryd yn ganiataol y bydd pob disgybl yn dewis tasg o’r lefel her bwrpasol. O ganlyniad, fel awgryma’r llenyddiaeth, gan gysidro’r camau dysgu nesaf, bydd angen sicrhau bod y dasg yn diddori disgyblion, er mwyn eu cadw ar waith. Bydd hefyd angen cysidro pwy ydw i yn ei addysgu er mwyn darparu gwers addas i bob unigolyn.
Gellir gwerthuso defnydd dysgu cydweithredol y digwyddiad critigol wrth ddefnyddio lensys Brookfield (1995) hefyd. Cyffyrdda’r digwyddiad critigol gyda dysgu cydweithredol gan i’r athrawes roi opsiwn i gydweithio wrth ddewis tasg (Gweler Atodiad 1). Wrth edrych drwy fy lens, mae modd dadlau; gweler llwyddiant pan gydweithia ddisgyblion, ac yn fwy penodol pan anoga Ddisgybl A, Disgybl B i herio ei hun (Gweler Atodiad 1). Gan edrych drwy lens llenyddiaeth eto, cawn ein hatgoffa y dylai bob disgybl dderbyn rôl wrth gydweithio (Johnson, Johnson a Holubec, 2013). Gan edrych drwy lens yr athro, sylwer na benododd yr athro rôl i bob disgybl. Er hynny, adlewyrcha deilliannau’r digwyddiad (disgyblion yn annog ei gilydd) ar ddealltwriaeth ac ymddiriaeth yr athro yn y dosbarth. Yn olaf, edrychir drwy lens y dysgwr, a sylwer eu bod yn ymwybodol o’u lefel cyraeddadwy, ac os ddim, mae annogaeth cyfoedion (Gweler Atodiad 1) yn eu cadw ar dasg.
Wedi edrych ar y digwyddiad critigol drwy fodel adfyfyrio Brookfield (1995) law yn llaw â llenyddiaeth, gellir cysidro mai un cam addysgu pwysig yw sicrhau bod athro yn adnabod ei ddosbarth. Oni bai am hynny, anos yw gwybod sut i ddarparu ar gyfer unigolion, pa dechnegau sydd yn gweithio, a sut i wella ac adeiladu. Arweinia hynny at y cam addysgu nesaf; adfyfyrio yn gyson. Oni bai am adfyfyrio, nid oes modd adnabod gwendidau a chryfderau dulliau addysgeg megis dysgu cydweithredol a thasgau gwahaniaethol, fel canolbwyntia’r ymchwil hwn. O ganlyniad, gellir cadarnhau pwysigrwydd rôl adfyfyrio’n feirniadol yn dilyn y gwerthusiad hwn. 
Casgliad
Yn dilyn gwerthusiad beirniadol o’r digwyddiad critigol, noder camau addysgu nesaf sydd yn adlewyrchu pwrpas a llwyddiant adfyfyrio beirniadol cyson, sef diben y traethawd hwn. Er mwyn datblygu ac adeiladu addysgeg athro, rhaid myfyrio wrth adnabod cryfderau a gwendidau ac adeiladu o hynny. Yn y traethawd hwn, gwneir hynny trwy ddefnyddio model adfyfyriol Brookfield (1995). Rhaid cydnabod llwyddiant hynny; wrth edrych ar y digwyddiad o sawl persbectif gwahanol, ceir ddarlun clir o gryfderau a gwendidau’r addysgeg. Er hynny, diddorol fyddai defnyddio modelau adfyfyriol eraill hefyd, megis modelau Myer a Kolb i adeiladu ar beth sydd wedi’i ddysgu. Gall proses adfyfyriol wahanol arwain at ddarganfod elfennau eraill yn y dysgu ac addysgu i’w canmol, addasu a gwella. Cysyllta llwyddiant yr adfyfyrio beirniadol â sawl un o’r Safonau Proffesiynol newydd, yn enwedig Addysgu ac Arweinyddiaeth, ac yn fwy penodol; (1) cymryd cyfrifoldeb personol, wrth ymchwilio a gwerthuso yn anibynnol, (2) Pedwar Diben i ddysgwyr wrth arddangos gwybodaeth am y dibenion hynny, a chysidro os mai’r rheiny sydd yn gyrru’r dysgu. 
Er i’r gwerthusiad gysylltu gyda’r Safonau, fel pwysleisia Furlong (2015) yn ei adroddiad, hanfodol yw nodi nad proses ticio’r bocs yw cwrdd â’r Safonau Proffesiynol. Mae adfyfyrio yn broses barhaus. Nid cwrdd â diben y traethawd hwn yn unig mae gwerthuso defnydd dwy elfen addysgeg yn yr ystafell ddosbarth, ond ceir yma gyfle i gamu dros drothwy adfyfyrio beirniadol cyson. Adfyfyrir yn feirniadol er mwyn bod yn adeiladol a datblygu fel athro. Dyler defnyddio adfyfyrio yn barhaus i adnabod cryfderau a gwendidau'r addysgu a’r dysgu. Dyma fydd yn gyrru a mwyhau dulliau addysgu athro, a phrofiad dysgu bob disgybl fel unigolyn.  

ATODIAD 1
Cofnod 3
	Dyddiad ac amser, grŵp blwyddyn: Blwyddyn 7. Gwers 5, cyn cinio. Grwp dosbarth cymysg.


	Ble a phryd : Cyd-destun y digwyddiad – pwnc/MDaPh, cyd-destun cyffredinol y dosbarth

Digwyddodd y digwyddiad critigol hwn mewn gwers Gymraeg, yn yr ystafell Gymraeg. Doedd dim posteri ar waliau’r ystafell, gan fod athrawon pwnc yn y broses o symud ystafelloedd. 


	Beth ddigwyddodd – disgrifiad manwl (gorau po fwyaf y manylion er mwyn cyfeirio atynt yn ddiweddarach yn eich gwaith)

Ar ôl y weithgaredd cynhesu fyny yn defnyddio’r byrddau gwyn bach, gosododd yr athrawes dasg i’r disgyblion i’w chwblhau. Roedd y dasg i fyny ar y bwrdd gwyn. Ar lafar, esboniodd yr athrawes ‘Mae’r dasg yn ymwneud a gwaith y wers hon, rydyn ni wedi adolygu, a chynhesu fyny, nawr dw i moyn i chi ysgrifennu’. Parhaodd yr athrawes i esbonio bod hon yn dasg ddewisol; ‘Rydw i am i chi ddewis lefel her eich tasg, os ydych chi’n ddiamynedd heddiw, os nad ydych chi’n hyderus ac yn deall y gwaith ar y treiglad meddal, dewiswch y dasg werdd..’. Os oedd y disgyblion am fwy o her, esboniodd bod modd dewis y dasg oren, ac er mwyn ymestyn ei hunain yn llwyr, dywedodd bod modd dewis y dasg goch. Pwysleisiodd nad oedd ots pa dasg oedd pwy yn ei ddewis, gan fod yr holl dasgau yn ymarfer y treiglad meddal, ei phrif neges oedd mai yn nwylo’r disgyblion oedd y gwaith, a bod rhaid iddyn nhw fod yn barod i wneud penderfyniad. Y disgyblion oedd i benderfynu pa dasg oedden nhw am ei chwbwlhau. Yn ogystal â rhoi dewis tasg i’r disgyblion, mynnodd hefyd bod ganddynt hawl i weithio fel grwp os oeddent yn dymuno.

Wrth ddewis eu tasg, roedd sawl rhes yn y dosbarth yn trafod pa dasg oeddent am ei chwbwlhau. Ni ddewisodd pawb yn y rhes/grwp yr un lefel o her, hyd yn oed ar ôl sgwrsio gyda’i gilydd. Er hynny, fe orffennodd ambell un ar y rhes eu tasg werdd yn sydyn. Mewn ymateb, dywedodd Disgybl A: ‘O da iawn, ceisia wneud yr un oren!!’. Ymatebodd Disgybl B: ‘Na, na mae rhy anodd i mi, dw i wedi gwneud y dasg hon, yr un gwyrdd, so nai orffen nawr!’. Mewn ymateb, dywedodd Disgybl A: ‘ Ceisia’r oren, fi ar y coch, ma fe’n anodd, so ti so am allu gwneud yr oren!’ 
Yn dilyn y drafodaeth hon, aeth Disgybl Ac ati i gwblhau’r dasg oren.

Digwyddodd y sgwrs hon tra’r roedd yr athrawes yn cerdded o amgylch y dosbarth. Ni ddywedodd hi ddim wrth Disgybl B nes cyrraedd y rhes, a’i ganmol am fentro i wneud y dasg oren. Roedd gwen Disgybl B yn dangos ei fod yn falch ohono’i hun, ac yn mwynhau mentro a cheisio sialens newydd. 

Parhaodd y dosbarth cyfan gyda’r dasg, ar ôl ychydig o drafodaeth gyda’u partneriaid. Ymhen ychydig funudau, roedd ambell ddisgybl wedi gorffen eu tasg ddewisol. Gofynnodd yr athrawes pa dasg oedden nhw wedi’i chwbwlhau, Disgyblion: ‘Gwyrdd’. Ymatebodd yr athrawes wrth ofyn: ‘Ah, wel oedd y dasg ddigon heriol dybed? Faint ydyn ni wedi herio ein hunain? Dylen ni herio ein hunain ychydig yn fwy?’.

Yn dilyn hynny, parhaodd y disgyblion gyda’r dasg oren hyd ddiwedd y wers. Yn ystod y cyfnod hwnnw, gofynnodd ambell ddisgybl yr un cwestiwn: ‘Beth i’w wneud nesaf?’. Ymateb yr athrawes bob tro oedd herio’i hunain, a'u bod wedi dewis tasg rhy hawdd: ‘Mae angen mentro!’ meddai.



	Meysydd y gellir eu harchwilio - yr hyn rydych chi’n meddwl gallai fod “o dan y bonet” yn y digwyddiadau hyn

Yn ogystal â damcaniaethau academaidd, mae modd adnabod cysylltiadau gyda llenyddiaeth broffesiynol, megis ‘Cwricwlwm i Gymru 2022’. Ymddengys y gellid cysylltu’r digwyddiad hwn gyda phob un o’r pedwar diben gan fod yr athrawes pwysleisio’n aml ar angen y dysgwyr i fod yn ‘barod’. Ymddangosa’r gair hwn ym mhob un o’r 4 diben. Mae modd hefyd edrych yn fanylach ar rai dibenion sy’n cyfeirio at fod ‘yn iach ac yn hyderus’ wrth i’r athrawes annog disgyblion i gyflawni heriau, a mentro at y tasgau anoddach.
Pedwar Diben Cwricwlwm i Gymru 2022: 
Dysgwyr uchelgeisiol a galluog, Dysgwyr mentrus a galluog.
Pwysigrwydd cwestiynu
Gweithio mewn grwp
Sgaffaldu, rhoi help i’r disgyblion gwanaf, a her i’r cryfaf.  


	Nodiadau – unrhyw fanylion y gallwch eu nodi (ydy e’n amgylchedd prysur, ydy e ar ôl cinio, oes yna lawer o wrthdyniadau, ydy cyfarwyddiadau’n glir – gorau po fwyaf y gallwch gyfeirio ato)

Roedd y wers hon yn digwydd cyn cinio, ac efallai bod hynny wedi effeithio rhywfaint ar y dysgwyr. Roedd ambell un wedi dweud eisoes eu bod yn llwglyd. Doedd dim llawer o wrthdyniadau yn ystod y wers hon, roedd pob disgybl i weld yn canolbwyntio’n weddol ar y pwynt pŵer. Roedd ambell waith lle bu’r dosbarth dorri i siarad, ond dim ond am ychydig eiliadau, roedd y wers gyfan o dan reolaeth lwyr yr athrawes.

